b'\n_START_ARTICLE_\nKameleoni (glasbena skupina)\n_START_SECTION_\nPrelet diskografije\n_START_PARAGRAPH_\nLeta 1967 so za zalo\xc5\xbebo Diskos iz Aleksandrovca posneli prvo malo plo\xc5\xa1\xc4\x8do na 45 obratih \xc5\xa0ampioni Jugoslavije s \xc5\xa1tirimi pesmimi, med katerimi je bila najbolj popularna \xc2\xbbSjaj izgubljene ljubavi\xc2\xab. Naklada je bila 16.000 izvodov in od tega prodanih 12.000, kar je bilo za tiste \xc4\x8dase in za to okolje ogromno. Poleg \xc5\xbee omenjene \xc2\xbbSjaj izgubljene ljubavi\xc2\xab\xc2\xa0sta bili na plo\xc5\xa1\xc4\x8di \xc5\xa1e avtorski \xc2\xbbLooking For Me\xc2\xab\xc2\xa0in \xc2\xbbLa Felicita\xc2\xab\xc2\xa0ter predelava \xc2\xbbSee See Rider\xc2\xab. _NEWLINE_Jugoton iz Zagreba je istega leta izdal drugo malo plo\xc5\xa1\xc4\x8do Kameleonov na 45 obratov z naslovom Dedicated to The One I Love. Producent je bil Veljko Despot, naklada pa 20.000 izvodov. Na plo\xc5\xa1\xc4\x8di sta bili avtorski skladbi \xc2\xbbStory of my brown friend\xc2\xab\xc2\xa0in \xc2\xbbGdje si ljubavi\xc2\xab\xc2\xa0ter predelavi \xc2\xbbDedicated to the One I Love\xc2\xab\xc2\xa0in \xc2\xbbToo much on my mind\xc2\xab._NEWLINE_Tik pred koncem so v spremenjeni zasedbi (Goran Tav\xc4\x8dar in Ivo Mojzer) izdali \xc5\xa1e tretjo malo plo\xc5\xa1\xc4\x8do z glasbo iz filma Son\xc4\x8dni krik Bo\xc5\xa1tjana Hladnika._NEWLINE_Kameleoni so se \xc5\xa1e nekajkrat prilo\xc5\xbenostno zbrali, ob enem izmed tovrstnih reunionov, leta 1981, so za RTV Ljubljana izdali tudi veliko plo\xc5\xa1\xc4\x8do z devetimi skladbami, ki je pa naletela na zelo negativne kritike in posledi\xc4\x8dno tudi na mla\xc4\x8den odziv. _NEWLINE_Leta 1995 je zalo\xc5\xbeba Helidon Ljubljana leta 1995 izdala CD Za vse generacije. Na tej digitalni plo\xc5\xa1\xc4\x8di, ki jo je produciral Jadran Ogrin, so samo nove pesmi._NEWLINE_Kompilacijska CD plo\xc5\xa1\xc4\x8da Kameleoni 66 - 67 iz leta 1994 je predvsem materializacija spomina na 60-leta, na njej so originalni posnetki v mono tehniki iz \xc5\xa1estdesetih let. V glavnem so posnetki iz glasbenega arhiva Radia Koper.'